


PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/821/18.03.2003





R  A  P  O  R  T

asupra proiectului de Lege privind aprobarea 

Ordonanţei Guvernului nr.40/2003 pentru modificarea şi completarea Ordonanţei Guvernului nr.25/2002 privind unele

măsuri de urmărire a executării obligaţiilor asumate 

prin contractele de privatizare a societăţilor comerciale

 (P.L. nr. 194/2003)

1. În conformitate cu prevederile art. 89 din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare, în fond, cu proiectul de Lege privind aprobarea Ordonanţei Guvernului nr.40/2003 pentru modificarea şi completarea Ordonanţei Guvernului nr.25/2002 privind unele măsuri de urmărire a executării obligaţiilor asumate prin contractele de privatizare a societăţilor comerciale, trimis cu adresa nr. 194 din 10 martie 2003.

     La întocmirea prezentului raport, Comisia a avut în vedere:

- avizul nr.165/31.01.2003 al Consiliului Legislativ; 

- avizul nr.  218/29.01.2003 al Consiliului Economic şi Social.

Proiectul de Lege are ca obiect aprobarea Ordonanţei Guvernului nr.40/2003 pentru modificarea şi completarea Ordonanţei Guvernului nr.25/2002 privind unele măsuri de urmărire a executării obligaţiilor asumate prin contractele de privatizare a societăţilor comerciale. În această idee, s-a considerat necesar să se revizuiască, în principal, unele aspecte ce privesc modalităţile tehnice de evaluare a respectării obligaţiilor asumate de cumpărători şi să se stabilească, în mod expres, atribuţiile Autorităţii pentru Privatizare şi Administrarea Participaţiilor Statului în domeniul post privatizare, precum şi să se reformuleze unele noţiuni care nefiind  explicite au condus în numeroase cazuri la interpretări eronate, fie rigide, fie subiective, ceea ce a determinat ca Autoritatea pentru Privatizare şi Administrarea Participaţiilor Statului să fie antrenată în numeroase procese, atât cu cumpărătorii - în cea  mai mare parte – precum şi cu societăţile comerciale. În plus, s-a considerat necesar să se stabilească unele termene care să urgenteze modul de urmărire a clauzelor contractuale şi să se stabilească un cadru juridic adecvat reglementat referitor la unele raporturi de natură financiară ale societăţilor comerciale cu Autoritatea pentru Privatizare şi Administrarea Participaţiilor Statului.

Potrivit prevederilor art. 60 din Regulamentul Camerei Deputaţilor, membrii Comisiei au examinat acest proiect de Lege, în şedinţa din data de 18 martie 2003. 

 2. Proiectul de Lege face parte din categoria legilor ordinare, potrivit prevederilor art. 74 alin.(2) din  Constituţie.

 3. La dezbaterea proiectului au participat ca invitaţi, în conformitate cu prevederile art.51 din Regulamentul Camerei Deputaţilor, din partea Autorităţii pentru Privatizare şi Administrarea Participaţiilor Statului: domnul Victor Dumitriu - secretar de stat şi domnul Bratu Iorga Radu – consilier juridic, iar  din partea Ministerului Finanţelor  Publice: doamna Drăghici Doina – consilier.

 4. La lucrările Comisiei au fost prezenţi 27 deputaţi, din totalul de 31 membri ai Comisiei.

 5. Proiectul de lege a fost primit de la Senat care l-a adoptat în şedinţa din 27 februarie 2003.

   În urma dezbaterii, Comisia, cu unanimitate de voturi, a hotărât ca acest proiect de Lege să fie supus spre dezbatere şi aprobare în plenul Camerei Deputaţilor în forma adoptată de Senat.
             PREŞEDINTE,                                       

         Dan Radu Ruşanu                                   

SECRETAR,

Lucia-Cornelia Lepădatu










Consilier parlamentar,










     Doina Leonte

                                                                                                                      Expert parlamentar,

                                                                                                                         Olga Tutoveanu

Vă înaintăm, alăturat, RAPORTUL asupra proiectului de Lege privind aprobarea Ordonanţei Guvernului nr.40/2003 pentru modificarea şi completarea Ordonanţei Guvernului nr.25/2002 privind unele măsuri de urmărire a executării obligaţiilor asumate prin contractele de privatizare a societăţilor comerciale, trimis Comisiei, pentru examinare în fond cu adresa nr. 194 din 10 martie 2003.

 PREŞEDINTE,

                                              Dan Radu RUŞANU

